गरीबों को बाजार से खरीदना पड़ रहा है महंगा चावल
ग्वालियर डीबी स्टार
कंट्रोल की दुकानों से एक रुपए किलो वाला चावल न मिलने के कारण गरीब उपभोक्ता महंगा चावल खरीदने पर मजबूर हैं। फरवरी में भी चावल की शॉर्टेज रही और आवंटन न हो पाने से मार्च में भी गरीबों को चावल नहीं मिल पाएगा। इस कारण उपभोक्ताओं को बाजार से 25 से 40 रुपए किलो का चावल खरीदना होगा। इन परिवारों को हर साल 223 टन चावल सप्लाई किया जाता है। प्रत्येक परिवार के सदस्य की गिनती के हिसाब से एक किलो चावल प्रति व्यक्ति दिया जाता है। कंट्रोल पर गेंहूू, शक्कर व नमक की सप्लाई की जा चुकी है, लेकिन अब तक चावल की सप्लाई नहीं हो पाई है। डीबी स्टार टीम ने इस मामले में ग्वालियर की कुछ कंट्रोल दुकानों का जायजा लिया, तो कंट्रोल संचालकों ने बताया कि गेंहूू, शक्कर व नमक की सप्लाई तो हो गई है, लेकिन अभी तक चावल नहीं आ पाया है। जैसे ही चावल हमें मिल जाएगा, हम उपभोक्ताओं को देना शुरू कर देंगे। टीम ने इस मामले में सहायक खाद्य अधिकारी मनोज वार्ष्णेय से सवाल किए, तो उनका कहना था कि चावल स्टॉक में कमी आई है। मिलिंग नए सिरे से हो रही है और इसकी प्रक्रिया चल रही है।
चावल की सप्लाई लेट होने से दिक्कत है
चावल की सप्लाई लेट होने से फरवरी महीने में दिक्कत आई थी। अभी चावल की मिलिंग चल रही है। 15 से 20 दिनों में जिले को सप्लाई मिलने लगेगी। इस कारण कुछ दिन और दिक्कत रहेगी, लेकिन कंट्रोल पर गेंहूू, शक्कर व नमक उपभोक्ताओं को उपलब्ध कराया जा रहा है। जल्द ही उपभोक्ताओं की यह समस्या दूर कर दी जाएगी।  मनोज वार्ष्णेय, सहायक खाद्य अधिकारी, ग्वालियर
अभी नहीं है चावल का स्टाक
अभी हमारे पास चावल का स्टॉक नहीं आया है। कुछ दिन में सप्लाई होने की उम्मीद है। अभी हमारे पास गेंहूू, शक्कर व नमक पर्याप्त मात्रा में उपलब्ध है। सप्लाई होते ही हम चावल बांटना शुरू कर देंगे। जब हमें सप्लाई ही नहीं मिल रही है, तो हम कहां से चावल दें।  महेश सोनी, कंट्रोल संचालक
चावल नहींं मिल रहा है
हमें अभी कंट्रोल के माध्यम से चावल नहीं मिल रहा है। कंट्रोल संचालक कह रहा है कि अभी चावल स्टॉक में नही है। कुछ दिन बाद ही मिल पाएगा। कंट्रोल पर चावल एक रुपए किलो मिलता है, लेकिन बाजार में चावल 25 रुपए से 40 रुपए किलो मिल रहा है, इस कारण काफी दिक्कत आ रही है। अफसरों को इस तरफ ध्यान नहीं देना चाहिए।  प्रभात, उपभोक्ता
hin_Deva mai_Deva hin_Deva hin_Deva hin_Deva hin_Deva hin_Deva hin_Deva hin_Deva